**îmblânzitorul de cai**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

e doar o teorie falsă aceasta

cum că imposibilul ar exista

o descătuşare din nimicuri

cărora le-am permis să se întâmple

dar

sub pielea mea aleargă caii liberi

negri

întotdeauna negri

care n-au purtat şei vreodată

în sălbăticie nimeni nu e supus

şi banii şeicilor nu au nicio valoare

nisipurile ard sub sânii care-şi unduiesc dunele

copitele bat ritmul nebunesc

dintr-un passo doble

pe care mi-l îngădui

abia după ce lumina

se refugiază de partea cealaltă a inimii

îndrăzneşte să te apropii

cu o bucată de jar în palme

să-mi aşezi mâna pe coapsele încordate

dar nu mă chema

până nu-mi vei găsi un nume demn

şi o prerie a libertăţilor neimpuse de alţii

\*\*\*\*\*\*\*\*\*\*\*\*\*\*\*\*\*\*

în fiecare deşert se-nalţă şi dispar oaze

cu palmieri în haine de gală

și ape fără torenţi

în care fata morgana își piaptănă părul

ca-ntr-o oglindă sfărâmată

după fiecare dună se-ascund cai

unii mai liberi decât alţii

unii mai negri decât amurgul

sau mai albi decât vântul

spălat de păcate şi prejudecăţi

sub coama soarelui

simt trupul tău arzând ca o chemare

spre rătăcire

ca un zbor spre sânii absolutului

fragezi şi plini de pasiune

rătăciţi prin deşertul fără mărgini

lacom îmi las caii să zburde

să simt pe fiecare deget

chemarea fierbinte a coapselor

arcuite în jurul lagunei parfumate

și las liniştea să mă-nvăluie

când mă scufund cu tine în libertate

liliana trif ioan grigoraș